钦定古今图书集成/方舆汇编/职方典/第1424卷 > 平乐府山川考二 府志
## 钦定古今图书集成/方舆汇编/职方典/第1424卷 > 平乐府山川考二 府志

荔浦县

青山　，去县十五里。山有双石如鱼，名曰“双鱼石。”

独秀山　，在县南三里，即宾山。

龙头山　，去县北一里。

中山　，去县北二十里。

银瓶山　在县东十里

独山　去县二十里

延宾山　，去县十五里。

《火焰山　，对江》高数仞山峰叠出，

圣山　，在县南一十里。上有岩，中有石乳，天久不雨，山顶忽雾，滃然，雨即至。

鹅鸰山　，去县六里。又云娥英岩，岩有二层，高百丈。第一层岩内有一石，如鹅首状，孔中滴水如乳，天旱祷雨辄应。宋甘叔异诗：“俗谓鹅翎未必然，娥英恐是古时传。溪声流尽苍梧泪，斑竹林中闻杜鹃。” 明吕文峰诗：“夏日登台快胜游，偶闻田妇唱吴讴。人题往事诗犹在，石乳瑶琼香欲浮。半榻馀杯携客饮，一盘残局” 唤童收。民贫赋简无他事，时对娥英一劝酬。

长鬃岭　去县五里。山上有石类鸡冠，亦曰“鸡冠山。”

望高岭　在县西一里。系县治龙脉。

北关岭　在县北

长生岭　在县东

蓝村岩　在县东诸处。景致多奇，有似诸天。佛殿以石撞之，声如铜钟。广辟四五洞。但其岩洞深黑，游者必须燃炬。明知县吕文峰诗云：“到处名山不尽奇，九天飞傍听笙吹。岧峣诸殿从空下，缥缈孤峰半壁垂。云壑泉清偏解暑，石门芝秀可充饥。山灵原有前生约，此日来游证宿期。” 天门岩　在县南五里，旧名黄姜岩。岩右旁有一小洞，如《太极图》，广阔平夷。有大石十馀，倒地如睡僧然，宛若广寒宫也，名曰“广寒岩。” 又有石笋，俨若神像。前面一石，如香案然，名曰“真武登殿。” 有一洞，四围皆石，独有一门可入，恍若“幽闺洞府” ，名曰“幽闺洞府。” 有一石，如老人样，四围石皆网形，从上悬下，名曰“渔翁撒网。” 其洞口之深邃，非一日游玩之所能尽，但沉黑耳。

界牌峡　，在县北十五里，即古之“镆铘关。” 双鱼石　山有双石如鱼，故名。

荔江　在荔浦县。水色如荔，故名。荔浦水出柳、象二州及永福、理、定界，会荔江出青山河，经县前合流而东，会于漓，入于平乐，即府江河也。东江　出永安州龙回里，经县前合荔水入于平乐。

山月江　：在鸡笼南。源至山月江合流而东，会荔水，入于平乐。

丹竹江　、延宾江　，二江源自上峒而出，会荔水合流，入于平乐府。

“北门井　” 在寿山观边。有泉涌出，清冽异常，冬夏不竭，邑居人多饮之。

修仁县

文笔山　在县南二十里。奇峰插天，中列三台，为学宫朝对山。

观音大座山　：在县西三里。高数百丈。

苏山　在县北五里。高数百丈馀。宋皇祐间，知县狄遵诲讨山寇于县北十里山下，梦苏武神，因祷焉。师捷，请于朝，即建庙祀之，赐额“顺应” ，因名山曰“苏山。” 前有一石壁，水从上滴下，凡有祈禳，或宰牛豕，水从峡出，如所宰之牲应之。壁下一石，上有马蹄一、马膝二，遗迹在焉。遇旱则祷雨于此。

崇仁山　在县南五里。高数百丈，有云雾覆顶，风雨即至。

罗仁山　在县东三里。《广舆记》：名独山。高千丈，巍然突立，四围皆悬崖峭壁，惟南一穴可通。山巅上有桃树，多猿猴。寇起，居民缘梯而上，以石击之，莫敢犯者。

骆驼山　，在县西一十五里，以形似名。

修仁山　，在县西二十八里。县因此名。

官岩　在县以弄村，悬岩壁立。岩在半山，岩口高数丈，可容数百人。高爽清洁，别一洞天。内有一石蹲踞，俨似人水从石岩滴下石人顶上，四时不绝。又有一小石，生于岩后，以石击之，声响如钟。内有石田，界限划然。

象鼻岩　在县东南。碧潭潆洄，内深数丈。自丁丑年洪水冲塞其岩，若象鼻形，故名。

凉峒岩　在东乡以弄村。

天井岭　在县南十五里，为县发源之所。上有一壑，宽丈许，深数丈。俗传唐五代时有罗隐至此。

三峰岭　在县南二里。为县接脉之所。

新寨岭　在县北半里。名“玉屏山” ，为县后座山。修江　在县南郊外。自滴水猺发源，由鸡笼出马蹄村，历古峒，经县东，出青山，合荔水入府江。向可通小舟，因洪水冲泛，砂石壅塞，遂不通舟。横墙江　在县南十里。自崇仁山脚出沉沙口，历老县，至接龙桥。

昭平县

五指山　在县北五里宁化里樊家上屯，为县主山。众山中特出五峰，岩空内广，能容万人。岩口填塞，止留一孔出入。四壁陡绝，内江水穿流。昔曾征讨，暗其要害，以致师出无功。明万历四年，府江道徐作、参将吴京复征之。二伍都千长潘积让与抚臣委官王纲商计，多方探取攻岩之策。时有屯贼内溃，献计取赏，让纲即捐银五十两与之，遂得其窟穴出入之路。王召木铁匠合木铳，每铳装火药数十，挑用石子于内，埋伏岩口，以便攻取。让召坑夫挖之，旬日而破，环以大铳攻之，男妇毙者以万计。三征不破之巢，一旦入而捣之。又于岩前立堡，设兵五十名。是今日之有宁化里者，岩破贼灭之所致也。

玉坡山　在昭平里玉陂村。形如顿笏，高数十丈，左右山如八仙聚会状。上岩内有石，类寿星，石乳下垂，撞其声，一如鼓，一如磬。下有坡石如白玉，因名之。

雷公山　在昭平里。上有池水鱼虾数百。汉末时，有廖姓者于此修道飞升，俗呼斋公井。《鲤鱼》上水山　在昭平里江仔口。昔有仙人遇廖秀，森耕就森取饭，森与食之，曰：“吾乃宾仙，此地可卜佳城，将此酬汝。插荻为记” ，即生花，后因葬之。生廖庆、廖宾、廖复期，俱为宦。

葫芦山　在二五都潘家寨南。自麓至顶，高五里，匍匐而上。山顶平宽约亩馀，突生一石，畔有台，“昔飞来铜佛六尊，都人岁祭之。每遇旱祷，有细沙莹白焦干，巫人以法剑插入水，即随剑而出。乃因水之多寡，卜雨之大小，屡屡可验。” 碁盘山　在县南三里。

纱帽山　在县南一里，为县宾山。后有一岩石，生《弥勒佛》一尊。

狮子戏絿山　在县东五里，土名上永村内群仙聚会山　在昭平里，山巅有平石似棋枰，时而云烟拥罩，风雨溟濛，若有仙人坐奕，故俗呼“仙会山。”

右店山　：在县南四十里。

五将山　，在县南六十里。

黄京山　，在县南一百五十里。

古袍山　，在县南一百里。

状元山　在招贤里。昔有状元隐于此，故名。铜鼓山　，在县西二十里。

金石脑山　：在县西八里。

望高山　在昭平里。峻可四望。宋、元间，屯夷作叛，出掳人物，乡人瞭望于上，寇至，一呼举，方知避。

凤凰山　在二伍都潘家寨后。其山四视异形，东西双翅，北单翅，南独立。巅有二石，形肖尤酷，为一方雨旱之兆。

苏石山　在二伍都。平原突起百丈，环山锺姓世居，中有一泉，名燕泉。按《富川志》：旧名梭石。嘉靖八年，贼叛，虽与各姓避乱于山，被围七日。时富川知县金杰带兵解围，抚泉叹曰：微此泉，吾民几鱼肉矣。因更梭字为苏字，后名苏石。汪头山　在招贤里。顶有石莲花一朵，下清泉井，其水甘凉。

马鞍山　，在招贤岩内，有石生《观音》一尊。龟山　去北陀城三里，长亘百馀丈。北陀未征时，时常作祟。自城池建后，乃鸠壮士而凿其顶，遂息。

莲花山　在二、五都旷野中，起石山，形如莲瓣。

环山有水，俗呼《出水莲花》。

天门山　在马江里。通古连寇。明嘉靖间，贼首廖公蛮据此，商民往来，俱执器械，今无患焉。罗令山　在马江里。昔有僧众立寺于高峰顶，罗隐寓焉。钟鸣而食有日，饭后而钟隐失之。遂题二语于石云：“先粥不鸣钟，和尚往西东。” 将僧锅掷于江中。今名锅湾。往来船只，常见锅浮水面。今寺址犹存。

双凤凰岭　在昭平里，仙会山西。一如雌，一如雄，上有青松奇木。

龙头岭　在天门山下。状如游龙饮水，故名。珊瑚岭　在招贤里，通二、五都路。

接米岭　在文化里凤立村后，极陡峻。

佛子岩　在昭平里。岩口高十丈，阔如之，内可容十榻。中起一石，尊严如佛像，前有香炉。石旁穿穴门，能居数十人。积乳垂下，巧逾雕画，真神工鬼斧之奇也。

车记岩　在招贤里。岩内数十丈，有石桥、石钟。飞龙岩　在二、五都潘家之后。龙主山。

北辰二星山　在北陀峡口，两岸石壁嶙峋，耸壑昂霄，约三百馀丈。

穿岩　在二、五都。其岩穿山，二面光明，可容数百人。下有穿岩寺，旧为三百僧，据此作叛，剿平。寺废，基址尚存。

杨坡岩　在招贤里，内有生成石龟背仙迹存焉。

仙岩　在昭平里岩内。偻身而入，内深潭沙洲，风雨时至，间作音乐之声焉。

羊角岩　在二五都。双峰插汉。山半一岩，岩口有倒垂莲三朵，内分二间，右较宽，可容百人。半壁石台，上形类佛。永乐年，贡士潘玨、潘清、潘洛，举人潘濂父子读书于中，因名塑像有大士诸佛，今稍颓矣。

独山岩　在县北一百二十里。巍然突立，周围皆悬崖峭壁。南一穴，深三十步，广二十六步，高千寻。寇起，居民缘梯而上，俯视。寇至，以石击之，寇莫敢犯。

犀牛岩　在宁化里。传有犀牛时出食禾，一妇汲水偶见，以竿逐之，得其落毛，归与夫浮游水不溺。一日至龙岩探珠，龙化一人赶至家，陡发狂风，村化为湖。其婿外归，见家成湖，哭数声，龙逐婿至风木湾击之。今号为“龙潭” ，极深无底。莲花石　在思懃江中。

磨刀石　在二、五都土龙界岭中冲水长流，两旁刀石星列。旧为上四屯，贼出没之路。贼至此，人各磨刀，试其利钝为进退焉。今磨痕犹在。明源江　在县西。出于金田，至练滩入漓江。思懃江　在县东。源出富川丹霞峒，流经白橐江，至思懃废县，与常峒浊水江合，入府江。归化江　在县北。

浊水江　源自贺县碁盘石分水界，东流为贺县沙田江，西流为浊水江。由龙岩至大小梁十里，会白橐江，合流大小磢，入思懃江，一百二十里抵县。

富郡江　在马江里。源出贺县，流经马江废县，入府江。

“大磢” 、小磢　，在县东一百二十里。二磢俱山石横生，拦河，浊水、白橐流至此。

大梁小梁　在县东一百三十里，石生横江，大梁宽六丈许，小梁宽四丈许，春夏微有水过石，秋冬惟渗漏旁流，从来舟楫难通。至万历十一年，地方敉宁后，土族潘积让思兴水利，申请开凿，蒙府批准，让即捐资召匠，将二梁凿开石坎，宽一丈许，深三尺，上下商船，自县通至二、五都，都民喜其便利。独源浃河浅，春夏乡民堰水灌田，船至开坝而水涸矣。农商不能两利。以致通而复塞。

上滩　在县南，源出盐峒，至于黄京，入漓江龙门滩　，水深万丈，大鱼登此门化为龙，不过者曝腮。见《乾坤万国全图》。

鲤鱼潭　在宁化里。凡遇旱祷，无不立应。天池　在北陀城后，又名峡口塘。石山对峙，潭水清澈，水源涌出不涸。

映龙泉　在昭平里。泉从石中涌出，清冷无比，兼苏疫疠，不让橘井。

温汤泉　在马江里。四时温热。

鲶鱼井　在浊水江边。涌泉长流，乡人遇旱，至此祈雨即应。

永安州

银山　在州东北十五里。有石如银，光耀夺目。蒙山　，在州南三十里。

天堂山　在州西北五十里。上有炼丹仙迹，百里始至，绝顶有桃数株，实大而甘，食之如蜜。若怀之下山，即迷归路，至今传之。

三石山　在州西北十五里。相传有异人经游此山，突见群羊横过，举箭射之，一发三羓，竟没其羽。既而视之，皆石也。迄今箭痕尚在。

石鼓山　：在州治北十二里。山顶有石如鼓，间或一鸣，声数十里，鸣即有惊变之患。

挂榜山　在州治南十里。形如挂榜。其年遇有崩陷，土见闪烁，士子即登科第，屡试有验。凤山岭　在州东三十里，遥望如锦屏。

摩天岭　在州东十里许。相传有童子牧牛其上，枕石而眠，其岭合云气，蒸蒸直上，忽伸手摩天星辰可数，寻被穿毁，后不复然。

千城岩洞　在州西北六十里杜莫寨旁。万窍玲珑，其内又辟洞天，若堂奥然，光明异常。平峒　在三妹山州东五里。

官岩洞　，在杜莫寨山中，约高丈许，有石室，极其光明。间作公馆，官长往往宿于此，风雨所不能侵。

仙女洞　在杜莫寨三里。景致可人，云气常覆。石。印盒　在州南十五里古眉滩头，高三尺，大二围，遇有砂拥，其年州牧即有晋秩之荣。“银江　” 即绕银山，下注州城，遥望水色如银。眉江　在州南二十里，湾曲如眉。

蒙江口　在州南五十里。即眉水，下达五屯峒口。河　在州东北五里，源出于三姝山，东流经州城。

古皂河　在州西北三十里。由石牛潭西流经州城，二水夹合。

古碧泉　在州南二十里。

神泉　在州城隍庙前

甘露泉　在州北七十里大路旁。炎暑，行人掬饮不啻甘露，且可驱疫。

清风沟　在州北三十里。